माचिस की तीली या रुई से हो सकता है बहरापन, तेल डालने से फट सकता है पर्दा
कई लोग नियमित रूप से कान साफ करते हैं। कुछ लोग जो मिला उसी से कान साफ कर लेते हैं। ऐसा करने से खतरनाक हो सकता है। स्थायी रूप से बहरापन हो सकता है।
हर दिन कान साफ करना बीमारी को न्योता देने जैसा है। कई लोग नियमित रूप से कान साफ करते हैं। कुछ लोग जो मिला, उसी से कान साफ कर लेते हैं। माचिस की तीली, पेपर क्लिप, चाबी, पेन, पेंसिल या कोई भी ऐसी चीज जो कान में जा सकती है, उससे लोग कान साफ करने बैठ जाते हैं। दिल्ली, लखनऊ, पटना या किसी भी शहर में जाएं, राह चलते लोग कान साफ कराते नजर आ जाते हैं। 
इन तरीकों से कान साफ करना कितना खतरनाक हो सकता है, आइए जानते हैं-
कॉटन बड्स से भी कान साफ न करें 
कान साफ करने के लिए लोग सबसे ज्यादा कॉटन बड्स का इस्तेमाल करते हैं। कई फॉर्मास्यूटिकल कंपनियां तरह-तरह के कॉटन बड्स बनाती हैं। बाजार में कॉटन ईयर बड्स के साथ पेपर स्टिक बड्स, बंबू ईयर बड्स, एलोवेरा बड्स भी मिल रहे।
ये कॉटन बड्स कानों की सफाई के लिए कितने सही हैं? इस सवाल पर दानापुर सब डिवीजनल अस्पताल, पटना के ENT स्पेशिलिस्ट डॉ. शाहीन जफर बताते हैं कि कान की सफाई के लिए किसी भी तरह के बड्स का इस्तेमाल नहीं करना चाहिए। यह मिथ है कि कॉटन बड्स सुरक्षित हैं। जो कंपनियां इन्हें बनाती हैं वो भी वॉर्निंग के तौर पर लिखती हैं कि इनका इस्तेमाल कान के बाहरी हिस्से की सफाई के लिए करना चाहिए, न कि कान के भीतर डालकर।
डॉ. शाहीन बताते हैं कि कॉटन बड्स से सफाई के दौरान इस बात का खतरा अधिक होता है कि कान में मौजूद वैक्स ईयर कैनाल में न चला जाए। इसी तरह रुई के फाहे भी निकलकर कान में चले जाते हैं। इससे ईयर ट्रॉमा हो सकता है यानी कान में इंजरी हो सकती है। अगर कॉटन बड्स कान के भीतरी हिस्से में पहुंचता है तो कान के परदे फट सकते हैं। कानों में इन्फेक्शन हो सकता है। इन्फेक्शन बढ़ने पर कान में तेज दर्द हो सकता है।
कान में जमी वैक्स क्या कान का मैल है? 
कान में जमी वैक्स को हम सभी कान का मैल समझ लेते हैं। जबकि ये वैक्स ही बाहर से आ रही धूल-मिट्‌टी को कान में जाने से रोकता है। वैक्स कान में नमी बनाए रखता है। कान में स्किन की ऊपर परत झड़ती रहती है। इसकी डेड सेल्स को भी वैक्स कान के अंदर जाने से रोकता है।
ENT स्पेशियलिस्ट डॉ. हर्ष कुमार बताते हैं कि कानों में जमी वैक्स मैल नहीं है। कान में हर दिन ये वैक्स निकलती है किसी में कम, किसी में ज्यादा। कान और मुंह का मैकेनिज्म ऐसा है कि जब भी हम कुछ चबाते हैं तो कान पर प्रेशर पड़ता है और ये वैक्स अपने आप बाहर आता है। इसलिए इसे निकालने के लिए कॉटन बड्स का इस्तेमाल नहीं करना चाहिए।
आगे बढ़ने से पहले इस पोल के जरिए अपनी राय देते चलिए
कान बजने या झनझनाने की शिकायत क्या होती है? 
कई लोगों की शिकायत होती है कि उनके कान से आवाज आती है, झनझनाट जैसा अनुभव होता है। बनारस हिंदू यूनिवर्सिटी (BHU) के ENT के प्रोफेसर डॉ. राजेश कुमार बताते हैं कि कान में अधिक वैक्स जमा होने से ऐसी शिकायत हो सकती है। ऐसे में उन्हें कॉटन बड्स का इस्तेमाल नहीं करना चाहिए बल्कि ENT स्पेशियलिस्ट को दिखाना चाहिए।
जो ज्यादा कान साफ करते हैं उनमें ज्यादा वैक्स 
डॉ. राजेश बताते हैं कि कान में वैक्स एक व्यक्ति से दूसरे व्यक्ति में वैरी करता है। जैसे किसी में पसीना कम निकलता है किसी में अधिक, उसी तरह किसी के कान में अधिक वैक्स निकलता है किसी में कम। जो लोग कान को ज्यादा स्क्रैच करते हैं या कॉटन बड्स का अधिक इस्तेमाल करते हैं उनमें वैक्स भी अधिक निकलता है। इसका कारण यह है कान से वैक्स ऑटोमेटिक तरीके से बाहर निकलता है। जब बाहरी चीज का इस्तेमाल करके वैक्स निकालते हैं तो वैक्स का प्रोडक्शन भी बढ़ जाता है। इससे कान को और नुकसान होता है।
कान में पानी डालने से फंगस होने का खतरा 
कान की भीतरी बनावट बहुत जटिल होती है। ईयर कैनाल बहुत संकरी और टेढ़ी-मेढ़ी होती है। कुछ लोग ये सोचते हैं कि कान को पानी से साफ करने से कान का मैल मुलायम होकर बाहर निकल आएगा। या फिर इसे कॉटन बड्स से निकालने में आसानी होगी।
डॉ. जफर बताते हैं कि कान में पानी डालने से कान में फंगस होने का खतरा होता है। कान के भीतरी हिस्से में नमी होने से वहां इंफेक्शन हो जाता है। जो स्विमर्स होते हैं उनके कानों में इस तरह का इन्फेक्शन अधिक देखने को मिलता है। इससे कानों में असहनीय दर्द हो सकता है।
कानों में तेल डालना भी सुरक्षित नहीं 
कान दर्द होने या कान में जमी मैल को निकालने के लिए लोग अक्सर तेल डाल देते हैं। सरसों तेल, जैतून का तेल, नारियल तेल, बेबी ऑयल कान में डालना आम है। डॉ. जफर बताते हैं कि कान में किसी भी तरह का तेल डालना ठीक नहीं है। कई लोग गर्म तेल डालते हैं। ऐसा करना खतरनाक हो सकता है। गर्म तेल से ईयर कैनाल छिल सकता है। कान के परदे में छेद हो सकता है। दरअसल, तेल डालने से कान में इन्फेक्शन नहीं खत्म होता। वैक्स को मुलायम करने के लिए भी तेल नहीं डालना चाहिए।
कान में दर्द है तो ईयर ड्रॉप्स नहीं डालें 
कान में दर्द होने पर ईयर ड्रॉप्स से कोई फायदा नहीं होता। कई बार लोग यह समझ लेते हैं कि ईयर ड्रॉप्स की कुछ बूंदें डालने पर कान का दर्द कम हो जाएगा। लेकिन ऐसा नहीं है। ईयर ड्रॉप्स से वैक्स मुलायम हो सकता है। कान बहने पर एंटी बायोटिक दवा का इस्तेमाल होता है।